*****

ΚΑΝΟΝΙΣΜΟΣ (ΕΟΚ) αριθ. 765/85 ΤΟΥ ΣΥΜΒΟΥΛΙΟΥ

της 12ης Μαρτίου 1985

σχετικά με την ενίσχυση των υπηρεσιών ελέγχου της ποιότητας των γεωργικών προϊόντων στην Ελλάδα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πράξη προσχώρησης του 1979, και ιδίως την παράγραφο 9 του πρωτοκόλλου αριθ. 4 που αφορά το βαμβάκι,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι οι κοινές οργανώσεις αγοράς γεωργικών προϊόντων και η ρύθμιση για το βάμβακα αναθέτουν στις εθνικές αρχές τη διενέργεια μεγάλου αριθμού ελέγχων της ποιότητας των προϊόντων που τίθενται σε εμπορία ή προσφέρονται στην παρέμβαση·

ότι η εμπειρία έδειξε ότι, σε ορισμένους τομείς, οι ελληνικές υπηρεσίες δεν διαθέτουν επαρκή δυναμικό για να εξασφαλίσουν την ικανοποιητική διενέργεια των ελέγχων αυτών· ότι η κατάσταση αυτή δεν διευκολύνει ούτε την ορθή εφαρμογή των κοινοτικών ρυθμίσεων ούτε μια καλύτερη αξιολόγηση των ελληνικών προϊόντων·

ότι, προκειμένου να αντιμετωπιστούν τα μειονεκτήματα αυτά, είναι σκόπιμο να προωθηθεί η ενίσχυση του δυναμικού των ελληνικών υπηρεσιών ελέγχου με προσωρινή και προοδευτικά φθίνουσα ανάληψη εκ μέρους της Κοινότητας μέρους των εξόδων που προκύπτουν από την πρόσληψη και την κατάρτιση του συμπληρωματικού προσωπικού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για περίοδο 5 ετών, από τις 15 Μαρτίου 1985, η Κοινότητα αναλαμβάνει κατά 80 % το πρώτο έτος, 60 % το δεύτερο έτος, 50 % το τρίτο έτος, 40 % το τέταρτο έτος και 20 % το πέμπτο έτος, τα έξοδα που αντιμετωπίζει η Ελλάδα για την αμοιβή και την κατάρτιση του προσωπικού που θα προσληφθεί από την προαναφερθείσα ημερομηνία και το οποίο προορίζεται να ενισχύσει το δυναμικό των υπηρεσιών που διενεργούν τον έλεγχο για την:

- τήρηση των κοινών κανόνων ποιότητας ή εμπορίας των γεωργικών προϊόντων που διατίθενται στο εμπόριο στο ελληνικό έδαφος, αποσύρονται από την αγορά ή αποστέλλονται εκτός του εδάφους αυτού,

- τήρηση των ελάχιστων ποιοτικών κριτηρίων που προβλέπονται για τα γεωργικά προϊόντα τα οποία προσφέρονται στην παρέμβαση,

- τήρηση της εφαρμογής των κοινοτικών οδηγιών στον κτηνιατρικό τομέα,

- τήρηση των υγειονομικών και ποιοτικών κανόνων στο επίπεδο της παραγωγής στην Ελλάδα γάλακτος και γαλακτοκομικών προϊόντων,

- ποιοτική κατάταξη του βάμβακα που παραδίδεται για εκκοκισμό.

1. Η οικονομική συμμετοχή της Κοινότητας περιορίζεται στα έξοδα αμοιβής και κατάρτισης:

α) 125 ελεγκτών για την τήρηση των κοινών κανόνων ποιότητας ή εμπορίας, ιδίως όσον αφορά τα οπωροκηπευτικά που διατίθενται στο εμπόριο στο ελληνικό έδαφος ή αποσύρονται από την αγορά·

β) 80 ελεγκτών για την τήρηση των ποιοτικών κριτηρίων των προϊόντων που προσφέρονται στην παρέμβαση·

γ) 100 ελεγκτών για την εφαρμογή των κοινοτικών οδηγιών στον κτηνιατρικό τομέα·

δ) 20 ελεγκτών για την τήρηση των υγειονομικών και ποιοτικών κανόνων στο επίπεδο της παραγωγής στην Ελλάδα γάλακτος και γαλακτοκομικών προϊόντων·

ε) 30 ελεγκτών της ποιοτικής κατάταξης του βάμβακα που παραδίδεται για εκοκισμό.

Άρθρο 3

Για τον παρόντα κανονισμό, ως «αμοιβή» νοούνται οι μισθοί των ελεγκτών και τα έξοδα μετακίνησης που είναι αναγκαία για την εκτέλεση των καθηκόντων τους.

Άρθρο 4

1. Η κατάρτιση των ελεγκτών πρέπει να παρέχει στα ενδιαφερόμενα άτομα τη δυνατότητα απόκτησης επαρκών γνώσεων για την εκπλήρωση των καθηκόντων τους.

2. Οι βασικοί κύκλοι μαθημάτων πρέπει να περιλαμβάνουν θεωρητική και πρακτική κατάρτιση διάρκειας τριών τουλάχιστον μηνών.

Άρθρο 5

Το ετήσιο ποσό που αντιπροσωπεύει τις δαπάνες που αναλαμβάνει η Κοινότητα καθορίζεται από την Επιτροπή, με βάση τα στοιχεία που παρέχει η Ελλάδα.

Άρθρο 6

Οι λεπτομέρειες εφαρμογής του παρόντος κανονισμού καθορίζονται, εφόσον υπάρχει ανάγκη, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 (1) ή, κατά περίπτωση, σύμφωνα με τα αντίστοιχα άρθρα των άλλων κανονισμών σχετικά με την κοινή οργάνωση των αγορών γεωργικών προϊόντων.

Άρθρο 7

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 1985.

Για το Συμβούλιο

Ο Πρόεδρος

F. M. PANDOLFI

(1) ΕΕ αριθ. C 172 της 2. 7. 1984, σ. 107.

(1) ΕΕ αριθ. L 281 της 1. 11. 1975, σ. 1.